KIRJALLINEN KYSYMYS E-1675/01

esittäjä(t): Per-Arne Arvidsson (PPE-DE) komissiolle

(14. kesäkuuta 2001)

Aihe: Ydinvoima ja ilmastonmuutos

Komission varapuheenjohtajan Loyola de Palacion alulle panemassa Euroopan energiahuoltostrategiaa koskevassa vihreässä kirjassa sanotaan: Ydinvoiman ansiosta Euroopassa on voitu välttää vuodessa noin 300 miljoonan tonnin hiilidioksidipäästöt. Vihreässä kirjassa ennustetaan, että Euroopan unionin ydinvoiman tuotantokapasiteetti laskee 50 prosentilla vuosina 20202050, ellei korvaavaa kapasiteettia rakenneta.

Millaista energiapolitiikkaa komissio aikoo edistää varmistaakseen, että Euroopan unioni täyttää alunperin Kioton pöytäkirjassa esitetyt ilmastonmuutosta koskevat sitoumuksensa?

Loyola de Palacion komission puolesta antama vastaus

(4. syyskuuta 2001)

Euroopan yhteisö ja sen jäsenvaltiot sopivat vuonna 1997 Yhdistyneiden Kansakuntien ilmastonmuutosta koskevan puitesopimuksen (UNFCCC) Kioton pöytäkirjassa, että ne vähentävät kasvihuonekaasupäästöjään 8 prosentilla vuoden 1990 tasosta vuosina 20082012. Ydinvoima on tähän mennessä auttanut merkittävästi yhteisön kasvihuonekaasupäästöjen vakauttamisessa ja vähentämisessä.

Tällä hetkellä ydinvoiman osuus on noin 15 prosenttia yhteisön primaarienergiatuotannosta ja 35 prosenttia yhteisössä tuotetusta sähköstä. Viimeaikaisten tutkimusten perusteella Euroopan ydinvoiman tuotanto on huipussaan noin vuonna 2010, kun otetaan huomioon yleiset markkinaehdot ja se, että eräät ydinvoimaloita käyttävät jäsenvaltiot ovat päättäneet lopettaa ydinvoiman käytön. Joidenkin ydinvoimaloiden toiminnallisen eliniän odotetaan päättyvän seuraavien kahden vuosikymmenen aikana. Näin ollen ydinvoiman osuus laskee, ellei uusia ydinvoimaloita perusteta tai nykyisiä laitoksia kunnosteta ja niiden elinikää pidennetä. Jäsenvaltioiden, jotka ovat päättäneet lopettaa ydinvoiman käytön, onkin täytynyt arvioida mahdollisuutensa siihen ja Kioton pöytäkirjassa niille määrättyjen tavoitteiden saavuttamiseen ja yhteisön tekemien yhteisten sitoumusten noudattamiseen.

Komissio uskoo, että yhteisön Kioton tavoitteina olevat kasvihuonekaasupäästöjen vähennykset voidaan saavuttaa usein eri toimenpitein pääasiassa palvelusektorilla ja kotitalouksissa, teollisuudessa, liikenteessä sekä alhaisen ja keskitason kustannusten energiatuotannossa. Eurooppalaisessa ilmastonmuutosohjelmassa on jo osoitettu lukuisia vaihtoehtoisia politiikkoja ja toimenpiteitä, joiden avulla Kioton tavoitteet voidaan saavuttaa, jos ohjelma hyväksytään yhteisön tasolla ja pannaan täytäntöön kokonaisuudessaan kaikissa jäsenvaltioissa.

Pitemmällä aikavälillä energiaan liittyvät kysymykset ja erityisesti ympäristönsuojeluun liittyvä ulottuvuus edellyttävät vakavaa keskustelua, kun otetaan huomioon hiilidioksidipäästöjen (C02) voimakkaaseen lisääntymiseen liittyvät uhkakuvat ja todennäköiset vaatimukset niiden vähentämiseen tähtäävän politiikan tiukentamisesta edelleen. Komission vihreä kirja Energiahuoltostrategia Euroopalle(1) on tärkeä edistysaskel tässä Euroopan tulevan energiatasapainon edellyttämää energianlähdeyhdistelmää koskevassa avoimessa keskustelussa. Energiapolitiikan tavoitteena on tarjota eurooppalaiselle teollisuudelle ja Euroopan kansalaisille 21. vuosisadalla turvallisia, kilpailukykyisiä ja ympäristöystävällisiä energiapalveluita, jotka edesauttavat ilmastonmuutossitoumusten saavuttamista.

(1) KOM(2000) 769 lopullinen.